text: DMI: Endelig sol og lunt septembervejr
  19 september 2017 kl. 19.16
  Så kan du godt glæde dig. De kommende fire uger ser endelig ud til at byde på varmere og mindre vådt vejr. 
  Sommeren og september har været lavtryk på lavtryk i Danmark, men nu trækker prognoserne i den rigtige retning, oplyser DMI.
  Martin Lindberg, meteorolog, DMI: "Vi skal nok ikke regne med masser af sol, men vi kan se frem til overvejende tørt vejr."
  Efter flere måneder med vådt og ret køligt vejr ser de kommende fire uger endelig ud at byde på varmere og tørrere vejr, fortæller meteorolog Martin Lindberg på DMIs hjemmeside.
  De seneste prognoser viser et kraftigt højtryk over det nordøstligste Europa. 
  Højtrykket sender en østlig eller sydøstlig strømning af varmere og tørrere luft ind over landet. Dermed får vi dagtemperaturer op mellem 16 og 18 grader; enkelte dage kan vi endda nå 20 grader, og det er ret varmt for årstiden.
  - Vi skal nok ikke regne med masser af sol, men vi kan se frem til overvejende tørt vejr, siger Martin Lindberg.
  Dermed er der tale om en helt anden vejrudsigt, end vi har været vant til det meste af sommeren og i starten af september.
  